लगभग बारह हजार की आबादी वाले इस गांव में वस्त्र छपाई के कामगारों के सामाजिक आर्थिक परिवेश को भी हमें ध्यान में रखना होगा। अधिकांश कामगार मध्यम एवं निम्न आय वर्ग से वास्ता रखने वाले हैं। 200 छीपा परिवारों में से मात्र 5-6 परिवार ही अपना स्वयं का प्रतिष्ठान स्थापित करने में सफल हो पाये हैं जिसमें सुरेश हेण्डप्रिंट, बरगद हेण्डप्रिंट, अनिल हेण्डप्रिेट, गोविन्द हेण्डप्रिंट, शिवओम हेण्डप्रिंट एवं गोपाल हेण्डप्रिंट कुछ चयनित नाम हैं। कामगारों के शिक्षा स्तर की बात की जाए तो अधिकांश कामगार या तो अशिक्षित हैं अथवा मात्र प्राथमिक स्तर की शिक्षा प्राप्त कर पाए।यहाँ 9 प्रतिशत कामगार माध्यमिक स्तर की शिक्षा रखने वाले एवं मात्र 3 प्रतिशत कामगार ही ऐसे है जो स्नातक स्तर की शिक्षा प्राप्त किये हुए हैं। रायसुमारी के दौरान एक सत्य ये भी सामने आया कि जिन लोगों ने उच्च शिक्षा प्राप्त कर ली वे अपने इस पुश्तैनी व्यवसाय को अपनाना और आगे बढ़ाना नहीे चाहते।ये भी चौंकाने वाला सत्य सामने आया है कि इस कामधंधे से जुड़े कामगार अपने बच्चों का भविष्य अपने इस काम में सुरक्षित नहीं समझते हैं।